Document ID: 31997D0825

Nõukogu otsus,
24. november 1997,
mis käsitleb Doonau jõe kaitse ja säästva kasutuse koostöökonventsiooni sõlmimist
(97/825/EÜ)
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artikli 130s lõiget 1 seoses artikli 228 lõike 2 esimese lausega ja lõike 3 esimese lõiguga,
võttes arvesse komisjoni ettepanekut, [1]
võttes arvesse Euroopa Parlamendi arvamust, [2]
võttes arvesse majandus- ja sotsiaalkomitee arvamust [3]
ning arvestades, et:
komisjon osales ühenduse nimel selleks otstarbeks loodud töörühma raames läbirääkimistel, et valmistada ette Doonau jõe kaitse ja säästva kasutuse koostöökonventsioon;
käesolev konventsioon kirjutati ühenduse nimel alla 29. juunil 1994. aastal Sofias (Bulgaarias);
käesolev konventsioon kehtestab raamistiku kahe- või mitmepoolseks koostööks, et kaitsta merekeskkonda, ennetada ja kontrollida Doonau jõe reostust ning tagada veeressursside säästev kasutus riikides, millest Doonau jõgi läbi voolab;
ühendus on võtnud meetmeid konventsiooniga reguleeritavas valdkonnas; ühendus peab võtma selles valdkonnas rahvusvahelise kohustuse;
vastavalt artiklile 130r aitab ühenduse säästvale arengule suunatud keskkonnapoliitika saavutada keskkonna kvaliteedi säilitamise, kaitsmise ja parandamise, inimtervise kaitsmise, loodusvarade heaperemeheliku ja mõistliku kasutamise eesmärke, ning rahvusvahelisel tasandil edendada regionaalsete või ülemaailmsete keskkonnaprobleemide lahendamise meetmeid;
ühenduse keskkonnapoliitika kui terviku eesmärk on saavutada keskkonnakaitse kõrge tase; keskkonnapoliitika põhineb ettevaatus- ja ennetustegevuse põhimõtetel, ning põhimõtetel, mille kohaselt keskkonnakahju tuleb likvideerida, eriti selle tekkekohas, ja et saastaja maksab;
oma vastavate pädevuste piires teevad ühendus ja selle liikmesriigid koostööd vastavate kolmandate riikide ja rahvusvaheliste organisatsioonidega;
konventsiooni sõlmimine ühenduse poolt aitab saavutada asutamislepingu artiklis 130r kehtestatud eesmärke ning see tuleb heaks kiita,
ON VASTU VÕTNUD JÄRGMISE OTSUSE:
Artikkel 1
Ühenduse nimel kiidetakse heaks Doonau jõe kaitse ja säästva kasutuse koostöökonventsioon.
Konventsiooni tekst on lisatud käesolevale otsusele.
Artikkel 2
Nõukogu eesistujal on õigus määrata isik(ud), kellel on vastavalt konventsiooni artiklile 26 õigus anda vastuvõtmiskiri hoiule Rumeenia valitsusele.
Brüssel, 24. november 1997

Labels: 0
5
20